युएस ओपन : ५ घन्टा १५ मिनेटको खेल
कार्लोस अलकारोज प्रतियोगिताको १ सय ४१ वर्षको इतिहासमा सबैभन्दा ढिला सकिएको पाँच सेटको प्रतिस्पर्धामा बिहीबार यानिक सिनरलाई हराएर युएस ओपन टेनिसको सेमिफाइनलमा पुगेका छन् ।
न्युयोर्क — कार्लोस अलकारोज प्रतियोगिताको १ सय ४१ वर्षको इतिहासमा सबैभन्दा ढिला सकिएको पाँच सेटको प्रतिस्पर्धामा बिहीबार यानिक सिनरलाई हराएर युएस ओपन टेनिसको सेमिफाइनलमा पुगेका छन् ।सनसनीपूर्ण खेल ५ घन्टा १५ मिनेट चलेको थियो, जुन स्थानीय समयअनुसार बिहान २:५० बजे समाप्त भयो । उक्त प्रतिस्पर्धामा १९ वर्षीय अलकारेजले ६–३, ६–७ (७/९), ६–७ (०–७), ७–५, ६–३ को जित निकाल्दै अमेरिकी फ्रान्सेस टियाफोएविरुद्ध अन्तिम चारको भेट निश्चित गरे । यसअघि युएस ओपनको सबैभन्दा ढिला खेल बिहान २:२६ बजे सकिएको कीर्तिमान थियो ।अलकारोजले यो साता दोस्रोपल्ट बिहान खेल टुंग्याएका हुन् । तेस्रो वरीयताका स्पेनी उनले चौथो चरणमा क्रोएसियाली मारिन सिलिचलाई पाँच सेटको प्रतिस्पर्धामा हराएको खेल मंगलबार बिहान २:२३ बजे सकिएको थियो । ११ औं वरीयताका २१ वर्षीय इटालियन सिनरविरुद्धको चर्चित जितसँगै अलकारेज आर्थर एस रंगशालामा ढलेपछि हजारौं स्पेनी समर्थक चिच्याएका थिए ।‘इमानदारीपूर्वक भन्नुपर्दा मैले यो (कीर्तिमान जित) गरेको अझै मलाई थाह छैन,’ चौथो सेटमा म्याच प्वाइन्ट जोगाएका अलकारेजले भने, ‘म सधैं भन्ने गर्छु कि हामीले सधैं आफैंमाथि विश्वास गर्नुपर्छ । अन्त्यमा गुमाउने नै आशा हो । मैले आफैंलाई मात्रै विश्वास गरें र मेरो खेलमा विश्वास गरें ।’ उनले यो जितलाई आफ्नो करिअरकै उत्कृष्ट प्रदर्शन भएको पनि बताए । भने, ‘पाँच घन्टा १५ मिनेटमा पहिलो बलदेखि अन्तिम बलसम्म म र यानिकमा उच्चतम स्तर थियो । सबै सेटमा लक्ष्य थियो र हामी जित वा हारको धेरै नजिक थियौं । यो खेल म र यानिकले हाम्रो जीवनभरि सम्झने खेल रह्यो ।’सिनरले उक्त हारलाई आफ्नो युवा करिअरकै सबैभन्दा कठिन भएको उल्लेख गर्दै भने, ‘मैले केही कठिन हार बेहोरेको छु र त्यसमध्ये यो सबैभन्दा माथिल्लो सूचीमा पर्दछ । मेरो विचारमा भोलि वा आज यो एउटा पीडा दिने हार हो म यसबाट उठ्नुपर्छ र सकारात्मक कुराका लागि केही प्रयास गर्नुपर्छ । तर, पक्कै पनि गाह्रो हुनेछ ।’